Birmingham
        
         (by i Alabama, USA)
Store norske leksikon,Geografi,Verdens geografi,Nord- og Mellom-Amerika,USAs geografi,Byer i USA
Birmingham er største by i delstaten Alabama i det sørlige USA, med 210 710 innbyggere. Byen danner kjernen i en større byregion (metropolitan area) med 1 149 807 innbyggere (US Census, 2017). Av befolkningen regnes 72 prosent som afroamerikanere, 22,6 prosent som hvite og 3,4 prosent hispanic (US Census, 2017).
Næringsliv Byen har vært – og er til dels fremdeles – et viktig senter for jern- og stålindustrien i Sørstatene (U.S. Steel), basert på lokale forekomster av kull, jernmalm, kalkstein og dolomitt. Industrien er etter hvert blitt mer allsidig, med produksjon av bil- og flydeler, kjemiske stoffer, sement og tekstiler. Flere store banker har hovedkvarter i Birmingham, som også er sete for flere høyere læresteder, blant annet statsuniversitet. Historie Byen, som er oppkalt etter Birmingham i England, ble grunnlagt i 1871 og hadde i 1900 bare cirka 38 000 innbyggere, men vokste eksplosivt de neste ti årene, og hadde cirka 133 000 innbyggere i 1910. Veksten fortsatte fram til 1960 (cirka 341 000 innbyggere). Siden har befolkningen gått ned grunnet stor omlegging av tungindustrien. Byen hadde cirka 266 000 innbyggere i 1990.Birmingham var i 1960-årene åsted for alvorlige sammenstøt mellom hvite og svarte. I 1979 fikk byen som den første større by i Alabama svart borgermester. Industrien har skapt store luftforurensningsproblemer, i 1971 ble flere bedrifter stengt av myndighetene under en akutt forurensningskrise. Problemene har avtatt med nedbyggingen av en del av tungindustrien. Les mer i Store norske leksikon Alabama USAs geografi USAs befolkning USAs historie Økonomi og næringsliv i USA